31. schôdza NR SR - 2.deň - B. popoludní
Dátum: 2021-06-16
Poslanec: Suja, Miroslav (-)
Druh vystúpenia: Vystúpenie v rozprave

66. Vážení kolegovia, kolegyne, pán minister Mikulec, dneska počúvame historické okienka, čo všetko bolo za predchádzajúcich vlád a vôbec nepočúvame alebo nikto nehovorí, alebo neobhajuje ministra Mikulca. Ale povedzte mi, vážení kolegovia, ako sa dá obhájiť niekto, ktorý prihrá svojej rodine 100 miliónov? Ako? Alebo tri milióny, pán poslanec Zajačik, ak si to neviete vy prerátať, lebo tá suma bola aj v korunách, aj v eurách. Čo vám lepšie pasuje. Ja viem, že je to problém u vás, ale tak skúsme. Radšej ste sa odhlásil z rozpravy, ako ste tu mal koktať, že? Ale v pohode, smiať sa viete. Takže sa vám nečudujem, vážení kolegovia z OĽANO, že ho nechcete obhajovať a radšej ste sa niektorí odhlásili z rozpravy. Ako obhájite 100 miliónov, že pridelil svojej rodine, keď v programovom vyhlásení vlády presne bojujete proti tomuto? Presne proti tomuto! Že je to ťažké teraz tu takto sedieť a tváriť sa, že nič? No? Ako chcete obhájiť správu SIS, kolegovia z OĽANO a koaliční poslanci? No tá je vrcholom. Tá ukazuje, čoho všetkého ste schopní vy a vaši ľudia, čoho všetkého ste schopní! Ukazuje na pracovnú skupinu a jej metódy, ktorá na pokyn zatvára a kriminalizuje ľudí. A čoho ste schopní ešte, keď v utajenom režime tu jednáme? Keď položím priamu otázku Aláčovi, riaditeľovi SIS, tak mu zobrať slovo, aby nemohol povedať, ktorí členovia vlády riadia túto skupinu! Vážení koaliční poslanci, zobrať slovo, aby nemohol povedať, že túto skupinu riadi Mikulec, to nakoniec povedal, že túto skupinu riadi Matovič a Kolíková. Pravde nezapcháte ústa, vážení kolegovia koaliční poslanci, hlavne tí z OĽANO. Presne tú skupinu, ktorá vyhľadáva svedkov, ktorých vydiera, kupuje a podobným spôsobom pripravuje na svedčenie proti ľuďom, ktorých si sami vyberiete, ktorých si vyberie táto trojica, ktorú som povedal, Mikulec, Kolíková, Matovič. Sľubuje za to beztrestnosť. Prípadne, keď sa to nedá, tak nižšie tresty. Pekne sme to dopadli, čo? Ťažko sa vám počúvala správa SIS. A ak ste ju videli celú, ja neverím, že ste ju dokázali prečítať, a tu teraz sedia ako keby nič. Takže táto skupina vyfabrikuje dôkazy a záver je toho, na koho títo traja páni a jedna dáma, alebo dvaja páni a jedna dáma ukáže. Ale nerátali s tým, že prídu ľudia, ktorí poukážu na činnosť tejto skupiny a že táto skupina existuje. Tak, samozrejme, víťaz môže všetko, ste sa rozhodli, že ich zavriete. Každý, kto poukázal, že existuje táto skupina, ktorá sústavne porušuje zákon a právny štát rozobrala úplne na drobné, každý, kto na to poukázal, sedí v base alebo je obvinený, alebo ho vyšetrujú. Každý jeden. (Reakcia z pléna.) Kto? Pčolinský. Pčolinský. A, pán kolega, vysvetlite mi, ak neni Pčolinský politický väzeň, ak je Pčolinský vinný, tak prečo sme mu nedovolili tu vystúpiť a povedať: „Ty klameš.“ Ak je Pčolinský vinný, prečo sme ho nezbavili mlčanlivosti? Ak je Pčolinský vinný, prečo sme mu nedovolili, aby tuná vystúpil? Ak je Pčolinský vinný, prečo sme nedovolili alebo nerobíme s ním žiadne úkony? Prečo sme, vyšetrovateľ nepožiadal, aby ho prezidentka zbavila mlčanlivosti? Lebo keď toto všetko nerobíte, tak je tu jediná otázka, Pčolinský je potom politický väzeň. Ak je vinný, ak je vinný, v poriadku, tak nech ho odsúdia. Ale ak je vinný, tak prečo mu odopierame tieto všetky práva? Potom nerozumiem. A to neni nominant bývalej vlády. To je nominant vašej vlády, ktorý poukázal, že pracovná skupina existuje a že robí nezákonným spôsobom a že to je ďaleko za hranicami právneho štátu. Takže čo bolo dôležité? Izolovať ho, nezbaviť ho mlčanlivosti, nerobiť s ním žiadne úkony, čo najdlhšie ho takto držať. Lebo ak by bol vinný a boli by ste si istí, tak to rýchlo spustíte. Ja sa ho nezastávam, ja neviem, či je vinný, či nie. Ale všetci ľudia teraz to vnímajú tak, že keď nám chcete zapchať ústa, keď mu nedovolíte sem prísť, že je nevinný, že sa bojíte niečoho, že Mikulec sa niečoho bojí (reakcia ministra), že Matovič... Áno, som sprostý, pán Mikulec, som sprostý, kľudne, môžte mi nadávať. Že Matovič sa niečoho bojí, Kolíková sa niečoho bojí. Aspoň vidíme jeho črty, povahové vlastnosti. Keď poviem pravdu, tak som sprostý. Ďakujem za titul, pán minister Mikulec. Viete, nesedí tu teraz pani poslankyňa Remiášová. No pred chvíľou Mikulcovi podávala ruku. Organizovaná skupina ľudí v minulosti zabila jej syna, strašná špinavosť, strašná. Ona bojuje proti spravodlivosti. Takáto organizovaná skupina je tu aj teraz. Ako sa môže pani Pčolinskej, jej kolegyni, pozrieť do očí?! Ako sa môže?! Ja by som sa jej spýtal, pani Remiášovej, ako sa môže? (Reakcia z pléna.) Keď si spomenie na svojho syna. (Zaznievanie gongu.) Ja by som sa jej na to rád spýtal. Ja ju neurážam, ja sa len spýtam. Pán Zajačik, naučte sa čítať a môžte tu vypovedať, potom rozprávať, koľko chcete, neskáčte mi do rečí, ale ďakujem. Nemali ste sa odhlásiť, mohli ste bojovať za Mikulca. Ak chceme očistiť tento štát, tak sa vás musíme zbaviť, lebo vy ste nádor. Nádor, ktorý Slovenskú republiku zabije. Súčasná vláda je nádor, ktorý pomaly, ale isto zabíja zvyšky Slovenskej republiky a zvyšky právneho štátu, ktoré tu ešte ostali. Vy hovoríte, že ďakujete tým vyšetrovateľom, ktorí sa neboja a vyšetrujú ďalej. Ale tí, čo sa nebáli a poukázali, že sa porušuje zákon, tak ako skončili? Tak tí ďalší, čo sa neboja, sú radšej ticho. Sú radšej ticho a budú hovoriť, keď vy skončíte. Viete, kde sme to dospeli? Galko. Vy ste ho teraz dali za riaditeľa Leteckých opravovní, veselo prekračuje embargo alebo porušuje embargo Európskej únie a NATO a Spojených štátov, ale nevadí. A čo robí Mikulec? On dá vyšetrovať a sledovať vlastného suseda za to, že sa mu vyškiera alebo že mu oští psov (pes, pozn. red.) plot? To sme krásne dopadli. On nemá problém sa spojiť s mafiánskou skupinou takáčovcov, len aby mu, tomuto človeku dohovorili. Krásne. Toto je vo vašom programovom vyhlásení vlády? Toto je klamstvo alebo je to oficiálny zápis zo spisu? Ja budem rád, keď mi na to odpoviete. Zo správy, ktorú sme tu mali, Mikulec požiada svojho podriadeného, aby si, pýtať nejakú províziu alebo úplatok v hodnote 15-tisíc euro. Toto je ten boj proti korupcii, našim ľuďom? Tu, čo bola písaná, oficiálny záznam, čo sme tu dostali? Klobúk dole, kolegovia z OĽANO. Klobúk dole. Viete, poslanci hnutia Republika nekradli, nekradneme a nebudeme kradnúť. Preto my nebudeme nikomu brániť, ak vás bude niekto chcieť v budúcnosti vyšetrovať, ak tak rozhodnú orgány činné v trestnom konaní. Ja nebudem, ako moji kolegovia povedali, že sa k tomu neznížim. Ak sa tak rozhodnú, nech tak je. Lebo ja nepotrebujem, aby sa to nevrátilo mne. Ja nekradnem, nekradol som a nebudem. To znamená, že budú mať voľnú ruku. A ja si neviem predstaviť, keď začnú vypočúvať túto pracovnú skupinu, ako sa vy budete tváriť. Tu keď sme hovorili alebo keď tu kolega z opozícii (opozície, pozn. red.) povedal, že ide prečítať správu SIS, tak pani ministerke Kolíkovej prišlo tak zle, že si normálne zložila rúško, pozrite si to na zázname, a asi dve minúty ani rúško si nedala, čo bola hotová. Našťastie zasiahol predseda parlamentu a povedal, že stopne schôdzu, ak to bude čítať. Tak sa upokojila a dala si ho. Lenže toto nebude naveky. Vy tu nebudete naveky. Vy hovoríte, že máte silný mandát od ľudí. Mali ste, mali ste. Tí ľudia vám ho zobrali, a ak bude referendum, tak vám vystavia vysvedčenie. Na záver. Viete, keď sa bude končiť vaše obdobie, či už predčasnými voľbami, čo verím, že budú, alebo normálnymi, tak budete radi a v zrýchlenom konaní meniť kolúznu väzbu. Veľmi radi, ale to už bude, vážení kolegovia, veľmi neskoro.